ming030890/wiki-yue-high-quality huggingface dataset:
白石角

遠望白石角同大埔海。近啲係樟樹灘一帶嘅幾條村。打橫條綫係吐露海公路同港鐵東鐵綫。村同鐵路之間係舊填地，而公路以外係新填地。原白石角就喺右邊，近右便村屋山腳位。新填地最右邊嘅樓係香港科學園第二期，隔離係第三期地盤，其餘係白石角發展區。
白石角（英文：Pak Shek Kok）喺香港新界，響大埔海（吐露港）西岸邊，近樟樹灘。家下白石角對出嘅填地，以白石角為中心，由沙田海近馬料水，伸到大埔滘東南山後便嘅蕉坑，有香港教育學院運動中心、香港科學園，同港鐵東鐵綫加吐露港公路。

地理
原白石角係個兩條涌聯埋嘅涌口，主要一條響樟樹灘東便，細一條由香港中文大學逸夫書院後便。涌流入大埔海，積成河嘴，形突入海，所以叫角。1910年，舊九廣鐵路橫過白石角，隔開佢同樟樹灘，白石角響北，樟樹灘響南。家下重見到廢軌改成嘅小路。1960年代，佢正東便有碼頭。
白石角沿舊岸（家下山邊）向南行可以到馬料水，舊岸凸向沙田海同大埔海。而向北行可以到大埔滘，舊岸係個大灣，有幾個谷有涌流入大埔海，積成平地，好多都用過來耕田。近大埔滘嗰邊，有山隔住大埔滘，火車都開咗條隧穿過。
佢對出係大埔海係望到馬鞍山、船灣等地。遠望望穿赤門，甚至可以見到平洲。

史
舊時白石角隔條火車路有條叫榕樹嘅村。

填地
由中文大學望落去科學園一二期，響原馬料水同原白石角之間
1982年，為咗起吐露港公路，成個大埔海西岸填海。填地本來諗住起樓做住宅，但最尾都留來做大專或大學用地。1996年，因為九廣鐵路白石角呢段急彎，有貨卡出軌，交通大亂一日，所以就將路軌拉直，貼近吐露港公路內側。原軌就變成小路。
1996年2月，香港政府同行政局決定起香港科學園，10月開始大規模填海，範圍響吐露港公路以外海皮，東南去到香港中文大學新亞書院以東海邊，西北去到蕉坑，鹿茵山莊以東。發展署將新填地其他部份，叫白石角發展區。
2001年2月24號，香港敎育學院運動中心落成，位置近蕉坑填地，響九港鐵路舊軌到新軌之間，舊軌變成優景里。個中心亦都叫白石角運動中心，雖然同原白石角都有一段距離。
2001年，近馬料水，香港科學園第一期部份落成。2003年，吐露港公路白石角呢度擴闊到雙程各四綫。2004年，香港科學園第一期完成。2006年，香港科學園第二期落成，2007年開幕，2008年仍然裝修緊。第三期重未動土。
白石角發展區第1期A同C住宅用地賣出。2007年9月17號，香港政府再拍賣白石角發展區第1期B住宅用地。塊地畀四間公司夾份投到，即係南豐地產、信和置業、永泰亞洲同嘉華國際。呢塊地會起低密度獨立屋。A、B、C三塊地夾埋200萬呎，可以起到千單位住宅。

政區
原白石角，度並無村屋，佢連埋隔離西南便樟樹灘、黃泥塊、蕉坑、坡面、排頭、大埔尾等村歸入大埔區。而白石角南便經已係沙田區境，所以南少少香港中文大學同赤泥坪山頭就係沙田區。
而新填地方便，科學園大部份響沙田區，只有第三期北便一少片入大埔區。其餘填地入大埔區。

公眾地方
起吐露港公路嗰陣，已經順便起埋單車徑，響大埔海側邊，可以由沙田踩去大埔。白石角新填地將單車徑同個海隔開咗，所以又響海邊起海濱公園同新單車徑，公園叫白石角海濱長廊。

發展
科學園站設計
因為呢條人流增大，第日有機會起東鐵綫白石角站或者科學園站，分擔下大學站人次，不過重未有定案，睇下有幾多人流而定。
而東鐵綫內側嘅填地，會畀香港中文大學起研究科學中心，替咗大學家下嘅科學館。
白石角距離東鐵綫大學站5分鐘車程，東鐵綫沙田站及大埔墟站10分鐘車程。白石角地理位置發展咗幾個大型豪宅項目，首先發展嘅有天賦海灣及逸瓏灣I、II。雲滙，嘉熙，海日灣I、II，逸瓏灣8，浪濤等會喺2019年年底相繼入伙。而新鴻基除咗發展雲滙，亦會喺吐露港馬路天橋對面發展優景里住宅項目。
百利新邨碎屍案

百利新邨碎屍案發生響2011年百利新邨第三座地下一間電單車行地舖到，直到2011年8月8號被揭發。

背景
三十八歲姓吳嘅男人響7月30號左右接手間舖，佢搬咗入去之後發現響舖頭閣樓廁所牆邊有一個由石屎整成、一米乘一米左右嘅磚牆，以為佢係去水位，但係就搵唔到去水位，7號晚黑重請埋隔離士多舖老世一起研究都冇結果。8號朝早十點響佢細心追查之下，發現連廁所牆身都有血水滲出，重聞到惡臭，佢立即報警同通知業主。業主同治安警先後到場了解，業主話以前從未見過呢幅石屎牆，治安警叫消防到場鑿開。發現石屎牆有三層大約一呎厚，鑿開之後發現入面有五個黑色垃圾袋，分別裝咗唔同部位嘅殘肢。由於現場傳出惡臭，到場調查嘅警察同挖掘嘅消防員都要戴口罩，連企響封鎖線出面嘅記者都聞到臭味。

官方
司警檢查之後，話相信五袋殘肢係屬於一具被肢解嘅男性屍體，從屍體腐爛程度，估計死者被埋超過半年。由於屍體支離破碎同嚴重腐爛，重冇咗嗰頭同右手手掌，暫時未能確定身份，不過就懷疑死者係一個響賭場四圍行嘅江湖叔父，正透過DNA技術查核死者身份，追緝電單車行上手租客。

民間
有街坊話間電單車行開咗半年，由附近一間電單車行一個叫阿木嘅男人搬來做電單車維修，半個月前阿木突然將維修設備同零件變賣失蹤，吳某響十日前左右先頂手來做，其中一個師傅仔過檔跟吳繼續做嘢，所以間舖一直開門做生意。亦有消息話，阿木好爛賭，爭落賭場一身債，唔排除案件涉及追債。
亦有現場消息話，懷疑被肢解男子係澳門人蔡國明，差唔多五十歲，人稱阿明，已婚。阿明響1998年開始做叠碼仔，響回力同海立方賭場到行，係江湖叔父，佢親大佬都係叠碼仔。消息話阿明半年前突然人間蒸發，屋企人同江湖兄弟追查之下，知到佢失蹤之前話要到黑沙環案發電單車行，啲𡃁之後亦聯絡到嗰日接載阿明嘅的士司機，但對方話：「唔記得車咗佢去邊。」，由佢屋企人報警求助，案件之後交畀博彩罪案調查廳同反黑組跟進，由於冇發現阿明屍體，案件一直停咗響到。直到8號電單車舖發現殘肢之後，調查人員就即刻懷疑死者係阿明，正係透過佢屋企人DNA同殘肢進行核對身份，但係暫時未有結果。
百勝威

百勝威（Privilege）係一隻香港賽馬馬匹，曾經喺1996-97馬季做咗香港馬王。
百分百感覺

《百分百感覺》（Feel 100%）係香港漫畫作品，由劉雲傑喺1992年到2007年創作，曾經被改編成多套影視作品。

改編影視作品
呢個表唔完整，歡迎加料。
百分百感覺 (電影)
百利資本銀行

百利資本銀行（英文：Barclays Investment Bank），簡稱百利資本（Barclays），係英國嘅一間投資銀行，亦係英國嘅跨國公司，喺1997年成立。主要向大公司、企業同政府機構畀商業同風險協議服務，亦係美國國庫券同大歐洲國債劵嘅最基礎投資方。
百利新邨

百利新邨響澳門半島花地瑪堂區馬場大馬路、長壽大馬路、永寧廣場同菜園路，係屬於房屋局嘅經濟房屋。

背景
2016年3月7號，百利新邨召開業主大會，傾管理公司加價方案，百幾個小業主出席，議員吳國昌亦都有去。會上大部分人認為大廈管理質素一直都係咁差，要求管理公司退場，同埋唔滿意而家嘅大廈管委會，要求佢哋解散。有小業主話，響管理公司月底退場之後，考慮由小業主自行管理大廈。而百利新邨現任大廈管委會成員話，咁多年都一直負責大廈管理工作，但係而家受到小業主指責，如果大部分小業主都希望自行管理，佢都冇計。

百利新邨碎屍案
内文：百利新邨碎屍案
2011年8月8號被揭發百利新邨碎屍案。
百勝角

百勝角（Pak Shing Kok），舊名白鱔角、百石角，係香港新界一地，舊時海角，喺將軍澳東部，坑口同小赤沙之間，港鐵日出康城同將軍澳綫車廠以北。
百勝角古名白鱔角，因為嗰處海面有白鱔。後來成為石礦，故又名百石角。而百石角個名，同馬料水北嘅白石角太似，政府就改叫佢做百勝角。
1990年代，百石角以南成為將軍澳第一期堆填區（喺將軍澳86區）。當時香港氧氣公司喺堆填區側邊。百勝角原本同將軍澳新市鎮一樣，打算起高密度住宅區，亦打算地鐵站，名為百勝角站，但香港政府後尾改變主意，想將該區起低到中密度住宅，變咗人口密度太低，起個站太嘥，於是修訂規劃，唔起百勝角站。
目前百勝角一帶空地，都平整晒，等住起嘢。而新鴻基地產同香港氧氣，率先喺廠房原址起住宅清水灣半島。
皮翼目

皮翼目（Dermoptera）係哺乳綱嘅其中一個目，現存得返一個科：鼯猴科，下面得返2個屬2個種（鼯猴同斑鼯猴）。
皮耶

皮耶（粵拼：pei4 je4，Piye，？—約公元前721年），係個古埃及第廿五王朝嘅法老王，約前752/747年—約前721年在位。
皮特西格

皮特西格（Peter Seeger，1919年5月3號—2014年1月27號），喺美國紐約出世，係美國民歌歌手同民歌創作者，「美國現代民歌之父」。
皮納切沃河

皮納切沃河係俄羅斯一條河，位於堪察加半島，河道全長約37公里，流域面積118平方公里，最終注入阿瓦恰河，係紅大馬哈魚、大麻哈魚同大麻哈魚嘅產卵地。
皮耶·保羅·帕索里尼

皮耶·保羅·帕索里尼（1922年3月5號—1975年11月2號）係一位意大利嘅詩人、電影導演、作家、記者、小說家、翻譯家、劇作家、視覺藝術家、演員。佢畀人認為係20世紀意大利其中一個最有影響力嘅公共知識份子，喺文藝界同政界都影響深遠。
帕索里尼喺1975年11月2號喺羅馬附近嘅奧斯泰（英文：Ostia (Rome)）被謀殺身亡。
皮特林·索羅金

皮特林·索羅金係一個俄羅斯帝國、蘇維埃俄國、美國社會學者、哲學家、大學教員、政治人、作家。
皮米

皮米（廣東地區讀pei4 mai1，香港讀pei4 mai5；符號：pm；英式英文：picometre；美式英文：picometer）；又叫微微米（廣東地區讀mei4 mei4 mai1，香港讀mei4 mei4 mai5；符號：μμ或μμm；micromicron）；佢係一個長度單位，一皮米等如千分之一納米，即係一萬億分之一米。
皮米通常用喺粒子物理學同量子力學度。
皮紅艷

皮紅艷（1979年1月25號—）係法國羽毛球員，法籍華人，喺中華人民共和國重慶萬盛度出世。
2004年夏季奧林匹克運動會之前一個月，皮紅艷攞到法國護照，合資格代表法國參加奧運會羽毛球比賽。
石門中學

係中國廣東佛山嘅一間中學，喺1932年開辦，位置喺南海區大瀝鎮北環路，隔籬係珠江邊。而家屬石門教育集團。佢既係一間歷史悠久嘅名牌花園學校，又係廣東省第一批省一級學校。

名
學校之所以叫「石門」，係因為佢喺石門山附近。石門山同風林嶺合掌形成一個峽谷，喺小北江嘅出口道，個樣睇落去好似兩棟打開嘅門，江底橫貫一條石脈，秋冬潦水盡時，隱約可見。「陽春三月望蜃樓，返照石門在九秋」，呢句係古代留低嘅一句民間諺語，講嘅係農歷春末秋初，可以喺石門山嘅附近有時見到雨後天晴出嘅海市蜃樓奇景，又叫「石門返照」，係古代廣州羊城八景之一，學校攞「石門返照」嘅意思改名做「石門中學」。

校服色
短袖
高中：
衫：　，袖口同領有　　　相間嘅邊，左右對稱，有領冇紐扣。
褲：純　
初中：
衫：　，袖口同領有　　　相間嘅邊，左右對稱，有領冇紐扣。
褲：純
長袖
衫：　　　相間。領　，袖口　。兩袖中間位有　底色中間套住　三角圖案；兩袖近膊頭位有　嘅圖案。正面同背面都係上　下　，兩色之間有鈍角V字分界。
褲：
高中：　，兩邊有　嘅三角形但中間位有兩條相平行嘅　幼線。
初中：　，兩邊有三條平行嘅　線（中間粗兩邊幼）。

對外交流
讓石門走向世界，讓世界走進石門，讓石中學子成為國際人才。
頻繁嘅國際交流為石中學生成為國際視野人才搶佔先機。石門中學有同發達國家進行教育交流嘅成熟條件同機會，呢啲都係喺廣東省屈指可數嘅。譬如，石中係佛山市中兩個加入中國國際文化交流協會嘅單位之一，每年都有一批學生被派去世界各地進行文化交流。從2005年到而家，石門中學已經有40多名學生被派往或將被派往美國、法國、德國、意大利、挪威、墨西哥、巴西等地進行為期十個月嘅學習同交流。喺派出學生嘅同時，都接待咗15名嚟自德國、法國、意大利、瑞士、波利維亞、日本、泰國等國嘅學生嚟我校進行學習同交流。目前石門中學係廣東省參加AFS項目活動之中派出同接待學生最多嘅學校之一。

獅山校區
石門中學嘅獅山校區改咗名做「南海區石門高級中學」喺2003年3月開辦，係南海區嘅直屬公辦高中、首批全國300所特色高中培育學校、首批廣東省青少年科學教育特色學校同埋廣東省一級學校。
石門區

石門區係中華民國臺灣新北市嘅一個區，面積51.26平方公里，人口1.2萬。
石錦航

石錦航（粵拼：sek6 gam2 hong4；1975年12月11號—；原名石航偉）係臺灣樂團五月天嘅結他手。

音樂作品
内文：五月天音樂作品一覽
註：呢度只列石頭以個人名義出或同人哋合唱嘅音樂作品。

音樂創作
佢喺2004年電影《五月之戀》原聲帶入面出過第一隻個人寫嘅歌《寂寞星球》。佢依家亦都喺樂團到參與作曲。

音樂錄影
註：唔包五月天有唱嘅歌。
2002年：劉若英〈Love and City〉
2006年：曹格〈Super Woman〉
2013年：劉若英〈親愛的路人〉
2015年：丁噹〈原來你都在〉
2021年：告五人〈唯一〉

得獎紀錄
内文：五月天得獎一覽
註：呢度只列石錦航個人提名同得獎。
石門

石門係用石整嘅門噉解 。重可以係：
維基辭典有呢個詞嘅解釋：石門
石門 (廣州)：廣州嘅地名，宋元羊城八景之一。
石門 (香港)：香港嘅地名。
石門 (湖南)：湖南常德嘅縣。
石門國家森林公園：簡稱石門，廣州嘅一間森林公園，全廣州最高峰喺嗰邊。
克難關：又叫石門，臺灣太魯閣國家公園嘅景區。
石家莊：河北嘅城市，舊名叫石門。
石門區：中華民國新北市嘅區。
石門鎮：多處。
石門站：多處。
石門鄉：多處。
石門村：多處。
石門國家森林公園

景區東南角一景。喺南天池對面有密密麻麻嘅原始次生林，有好多樹從出世到而家有成幾個世紀都有。入面重有條通去國際森林浴場嘅森林小道，同石門景區嘅森林探險區連埋一齊。條路全長大概1km，而且超靜，氧負離子含量重多過好多座公園同山，啱嗮用嚟健身同呼吸新鮮空氣。

水生植物園
景區東南角一景，X934鄉道嘅K23+500位置（南天池嘅東邊）。有近百畝面積，既係廣州海拔最高兼面積最大嘅水生植物園，又係有科研、物種保育、科普教育同埋旅遊休閒功能喺埋一齊嘅綜合性水生植物園。入面種咗好多水生植物，喺植物園入面500幾米棧道入面，種咗睡蓮、美人蕉、水蔥、水竹、花葉蘆葦、水杉等植物。

國際森林浴場
景區東南角一景，所在地區有海拔790m咁高。佢既然係華南地區保存得比較好嘅南亞熱帶原始次生林，又係中國大陸第一間國際森林浴場。面積大概1.6萬畝，森林覆盖率去到98.9%。入面保存住複雜同穩定嘅生態系統同好多珍稀野生動植物。從好遠地方望過去，啲樹高到入雲。入面重唔停噉散發出又香又濃嘅揮發性物質，可以除菌同殺毒、淨化空氣、消除噪音都得，係名副其實嘅天然大氧吧，入面有120,000個/cm²嘅負離子含量。

峽谷探險區
又嗌「跌死狗」或「大峽谷」，景區中部一景，喺石門景區嘅石門香雪西南邊1.6km到石灶景區嘅蓮花湖北邊7.8km嘅位。景區早期一直未開發而唔對外，直到2022年12月13號先至搞好兼對外開放。

石門大瀑布
佢係廣州地區海拔最高嘅天然瀑布，喺海拔788m高嘅位置傾瀉落嚟。落差188m，最闊有38m。從好遠嗰度望過去，似孔雀開屏噉。佢亦係公園嘅「孔雀飛瀑」稱呼之地。

古炭窯
紅花荷路口（石灶落山方向）入去800m路程同埋石門香雪（石門最㞘位）入去1.9km路程之間嘅海拔550m高崖地方。由負責搞「銀葉茶」嘅民福股份有限公司喺大清光緒己亥年（1899年）搞出嚟。嗰時爲咗生計、靠山食山而利用咗周邊豐富嘅木材資源將樹木斬成好多橛而喺炭窯入面點著。燒到一定程度後先封住炭窯嚟防空氣入嚟，再用淨低啲熱量繼續加熱木材乾餾，碳化咗之後啲木材運到雞籠崗入面販賣。

千銀圳舊址
紅花荷路口（石灶落山方向）入去750m路程同埋石門香雪（石門最㞘位）入去1.95km路程之間嘅海拔552m高崖地方，大清光緒己亥年（1899年）起好，啲人用手開山劈石整渠引跌死狗啲水到塘仔淋農田。自從做「銀葉茶」嘅民福股份有限公司喺民國廿五年（1936年）執咗笠之後，茶園一直冇人理。直到1964年，知識青年爲咗解決塘仔工區冇電用嘅事而修復咗引水渠，而引水到塘仔發電。後嚟塘仔工區逐步完善三通基礎設施，令千銀圳一直冇人理。
由於引水渠全長1.3km，放水時有銀白嘅山水落嚟，所以嗌成「千銀圳」。

珍珠瀑
紅花荷路口（石灶落山方向）入去830m路程同埋石門香雪（石門最㞘位）入去1.87km路程之間嘅海拔540m高崖地方。佢屬跌死狗嘅上游，溪流喺巖石上跌宕起伏，射出好多粒「珍珠」而改成噉嘅名。若果喺啱嘅角度，可以睇到彩虹。

天堂頂風景區
天堂頂
内文：天堂頂 (廣州)同天堂頂步道
景區東北角一景，要通過石門景區嘅三仙會天堂道路或石灶景區嘅國際森林浴場入面搵森林小道條路上去先至到。佢係廣州最高海拔嘅地方，而且山高氣爽、超多樹林。氣溫比地面低7.2℃，比廣州市區低8～9℃。喺山頂重有嚿天王石，佢同附近嘅天堂二峯、馬騮額、橫坑頂形成四大雄峰。一到太陽落山時可以望到好陡嘅山崖。上到山頂可以感受到「遠山時明滅」同「高峽出平湖」嘅壯觀景象。喺山頂，天晴時可以睇到天王石、天堂二峯、馬騮額、橫坑頂、睇日出同日落、林海、雲海；甚至連流溪河、從化溫泉、良口鎮嘅部分景區、流溪河水庫、廣州蓄能水電廠、惠州嘅南崑山等大自然風光。
另外，呢個景區東邊有條路可以通去南崑山國家森林公園景區同健身步道，雖然入去健身步道唔使錢，但入去南崑山要另外畀錢。

唔同季節嘅花同果
公園入面喺一年四季都有嘢睇，而且每個季節都唔一樣。主要出名時節如下：
由於呢間公園喺一年四季都有景睇，所以用詩句形容：
春：百花競艷，滿山錦繡。
夏：飛瀑飄飄，銀光四射。
秋：滿山紅葉，如詩如畫。
冬：石門香雪，北國風光。
春春 秋秋 冬冬

交通
呢個景區嘅交通好唔方便，冇地鐵或其它公共交通直達。
自駕車
行高速：到從莞深高速嘅桃園站落，轉左行10km嘅路程先至到。
行國道：到105國道嘅以下標記路段入去（兩個是但一個）：
K2492+160標記入去從樟一路，之後入去桃園西路一直行落去先至到。
K2484+318標記入去龍泉路，落到龍崗村後轉左入桃園東路，之後一直行落去先至到。
巴士
喺廣州東站汽車客運站入面搭去石門公園嗰邊嘅巴士到總站落。不過淨限週末及節假日開。

飛同開放時間
開放時間
平時：09:00～17:00
節假日：08:00～17:00
雖然17:00之後重可以喺山上逗留參觀，但天黑嗮之後要全部清場。
飛
成人票每位￥40。
6＜歲數≤18／全日制大學本科或以下學歷啲人：半票
身高≤1.2m嘅細路／歲數≥65嘅老坑（要有廣州嘅老人證或中國大陸嘅身份證）／導遊（要有導遊證）／記者（要有記者證）／現役軍人（要有軍官證）／殘疾人（要有殘疾證）：免費
青少年入場一定要帶居民身份證或學生證。
港澳入境遊客一定要帶《港澳居民來往內地通行證》。
臺灣入境遊客一定要帶《臺灣居民來往大陸通行證》。
公園遊客唔可以同時享有入場優惠同網站訂票優惠。
凡係有機動車啲遊客入場時，車費另外計：
大車入場￥20／次。
細車、三腳雞入場￥10／次。
電單車、單車（計埋三個轆啲車）入場￥5／次。
注意：長度超過9m啲車唔畀入場；而石灶景區喺每年冬天有積雪期間，除搶險車同特種車、軍車之外，其他車都唔畀上去。
石野龍三

石野龍三 ，係日本嘅一個男配音員。

配音作品一覽
呢個表唔完整，歡迎加料。
盧象昇

盧象昇（粵拼：lou4 zoeng6 sing1；1600年—1639年），字建斗（gin3 dau2），宜興人（而家江蘇宜興），明朝官員、天啟二年（1622年）進士。做過戶部主事、員外郎、大名知府、右參政兼副使、按察使、總督宣大山西軍務兼理糧餉。
盧象昇喺軍事方面標青，主張同清兵駁過。收尾戰死。明追贈兵部尚書，諡忠烈，賜葬。清乾隆更諡忠肅。
盧連

安德利盧連（烏克蘭文：Андрій Лунін，1999年2月11號—），通常就噉嗌佢盧連，係一個嚟自烏克蘭嘅男足球員，踢開龍門，而家效力緊西甲球隊皇家馬德里。
盧遠

盧遠（英文名：Lo Yuen，1947年—），係香港嘅馬評人，係前無綫電視藝員同節目主持。

屋企
盧遠老竇三哥係上海人，盧遠本身喺上海出世，細細個落咗香港。佢屋企有6個兄弟姐妹，係主持《總督奇趣錄》嘅兄長盧大偉，四哥係盧永華（藝名蕭亮）。
盧鎮威

盧鎮威，建築師，香港親中派政治人物兼建築、測量、都市規劃及園境界人士。

選舉經歷
喺2021年9月，當選成為香港特别行政區選舉委員會建築、測量、都市規劃及園境界委員。之後提名李家超參與2022年香港行政長官選舉。
盧貝富

盧貝富（Lubefu）係剛果民主共和國桑庫魯省嘅一個社區。佢係魯貝府地區嘅行政中心。
盧貝排球

盧貝排球（英文：Volley Lube）係意大利特雷亞嘅職業排球球會，依家打緊意大利超級排球聯賽。
盧錦欽

盧錦欽係香港親中派政治人物兼商界人士，香港長興集團董事長。

選舉經歷
喺2021年9月，佢當選成為香港特别行政區選舉委員會中小企業界委員。
佢亦曾經有份簽署一份全國工商聯嘅聲明，內容支持北京政府未經諮詢或香港人同意，強行訂立嘅《港版國安法》。
紅花羊蹄甲

紅花羊蹄甲（粵拼：hung4 faa1 joeng4 tai4 gaap3；學名：Bauhinia purpurea）；第個名係紅花紫荊（hung4 faa1 zi2 ging1）或艷紫荊（jim3 zi2 ging1）；佢係蘇木科羊蹄甲屬嘅一樖半落葉喬木。佢嘅原產地喺香港地區。

形態
呢樖嘢睇落去好似把遮噉，而花嘅方面，佢啲花瓣都幾靚吓，而花冠係紫紅色，總狀花序。開花週期係成年，幾乎一年四季都可以見到佢開花，尤其係春、秋呢兩季最多，但係啲花都唔硬淨。呢樖嘢一般鍾意喺有太陽嘅地方嗰度生，佢喺適應地方能力方面都幾犀利吓，重生得好快添。

用途
呢樖嘢可以用嚟做庭院樹同行道樹，甚至佢嘅根、樹皮同花都可以做藥。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
紅花羊蹄甲嘅根、樹皮、葉同埋花都可以用嚟做藥。佢主要有呢啲功效：
紅花崗區

紅花崗區係中國貴州遵義下轄嘅一個市轄區，有595平方公里咁大。
紅花嶺郊野公園

紅花嶺郊野公園（英文：Robin's Nest Country Park）係香港一個郊野公園，位於新界北區嘅紅花嶺，沙頭角同烏石角一帶，面積530公頃。2024年3月1日正式成為郊野公園。根據漁護署提交畀北區區議會嘅文件講到，紅花嶺郊野公園會有基本嘅康樂設施，包括遠足徑、觀景點、同埋野餐地點，但唔會有燒烤場同營地。
紅花楹

紅花楹（粵拼：hung4 faa1 jing4；學名：Delonix regia）；第個名係火鳳凰（fo2 fung6 wong4）或鳳凰樹（fung6 wong4 syu6）或鳳凰花（fung6 wong4 faa1）或鳳凰木（fung6 wong4 muk6）或金鳳花（gam1 fung6*2 faa1）；佢係蘇木科鳳凰木屬嘅一隻落葉喬木，原產地喺非洲嘅馬達加斯加。呢樖嘢大多數都喺非洲嘅馬達加斯加同熱帶嘅非洲地區入面先至成日見到佢。呢啲樹喺野外嚟講，已經係一個瀕危品種。

特性
呢樖嘢一般喺每年嘅5——7月開花，8——11月先至結果。樹形大到好似把遮噉，重有好多分支響度。

生長環境
佢鍾意生喺有陽光同埋高溫、濕度大嘅氣候環境入面生㗎。雖然話佢適應到一日12——24個鐘頭嘅太陽光，但係一定要好肥沃嘅泥地或包括咗有機物質嘅沙泥地、而且呢兩種地都要排水比較好係先至得。呢啲樹好䔷旱兼抵抗大氣污染（例如PM2.5、PM10嗰啲）同埋大風。而樹葉方面，佢係兩次羽狀複葉嘅圓形品種。
紅花風鈴木

紅花風鈴木喺薩爾瓦多被列做國樹。

樣
成樖嘢高8～12m。葉屬掌狀複葉，對生，有5嚿細葉。花屬總狀花序，聚生，粉紅到紫紅，大隻時淡粉紅色；花冠似唥鐘，直徑3～5cm，每年冬末到春初開花；開花時，重有些少葉喺樹上。果屬蒴果。

適應環境
佢啱晒喺帶有機質嘅砂質地且排水同日照良好嘅地方生，雖然佢鍾意喺23～32℃嘅環境下生，但唔受修剪。花芽喺秋末到春分時節分化。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
植株既可以做庭院同街頭嘅植物，又可以做綠籬植物，重可以做行道樹。另外啲花同葉可以俾人睇。喺中南美洲地區，成日拎佢嘅樹皮嚟做藥，有驅除消化道寄生蟲嘅功效。
紅花嶺

紅花嶺（Robin's Nest）係香港嘅山，海拔高492米，喺北區，係新界北區最高峰，北面屬香港邊境禁區範圍。山頂有香港數碼地面電視廣播輔助發射站。
紅花玉蕊

紅花玉蕊（粵拼：hung4 faa1 juk6 jeoi5；學名：Barringtonia racemosa），又叫水茄苳（seoi2 gaa1 dung1）或玉蕊（juk6 jeoi5），係玉蕊科玉蕊屬嘅常綠喬木仔，喺亞洲、非洲、大洋洲嘅熱帶或亞熱帶濱海地區先可以搵到。

樣
樹樣比較靚，花一般係深紅色，向下髧兼有清香。

用途
植株可以用嚟做庭院植物。
祠堂

清末民初時的廣州祠堂。
祠堂係供奉家族先人（例如 清樂鄧公祠）或有政績嘅地方官（例如 蒙宗遠祠）、鄉賢（例如 鄉賢祠、楊議郎祠）、天帝（例如 三君祠）嘅牌位同埋舉行家祭等儀式嘅場所。

香港祠堂
廖萬石堂響上水廖氏最大嘅祠堂，法定古蹟之一。
清樂鄧公祠
媽姐祠
祥傳社

祥傳社（日文：祥伝社）係日本嘅出版社，隸屬於一橋集團旗下。1970年11月5日創立。
祡

祡係燒柴祭。

唐字
甲骨文祡係用手放低一紮木，放響示前。呢紮木柴，會燒來祭祀。

部首
《說文解字》歸佢入示部，《康熙字典》就歸佢入示部。

讀音
中古讀士佳切，平，佳韻，牀二。上古脂部。
祥元路

祥元路（粵拼：coeng4 jyun4 dou6）係中國廣東廣州嘅西南-東北走向道路，喺越秀區三元里，西南邊從梓元崗路開始，一直去到東北邊嘅三元里大道。

敘述
全長565m，闊11米，雙向2車道。
神龜

神龜係日本聖武天皇嘅一個年號，相當於公元724年到729年，前後總共6年。
窩仔街

窩仔街（英文：Woh Chai Street），係香港九龍石硤尾嘅一條馬路，由白田街開始，去到大坑東道同棠蔭街交界。街名係嚟自窩仔山。
窩咸斯杜女王路站

窩咸斯杜女王路站（英文：Walthamstow Queen's Road railway station）係倫敦地上鐵福音樹至巴京綫嘅一個鐵路站，位於窩咸森林區（英文：London Borough of Waltham Forest），屬第 3 收費區。乘客可以喺呢個站經窩咸斯杜中站（英文：Walthamstow Central station）出站轉乘地下鐵域多利綫同地上鐵李河谷綫（英文：Lea Valley lines）青福支綫。連接呢兩個站嘅行人通道叫做利．特利徑（Ray Dudley Way），紀念一位一直支持起呢條行人徑嘅當地居民。
呢個站喺 1894 年開通嘅時候原本叫做「窩咸斯杜」，喺 1968 年於英國鐵路（英文：British Rail）旗下先被改做現名。
窩域郡

窩域郡（Warwickshire），又名和域、華域、華威，地處英倫西部。郡府同名為窩域（Warwick）。
窩仔山

窩仔山，又叫主教山，係香港一山，喺九龍石硤尾同九龍塘大坑東之間，山並唔高，高二百八十四呎。山頂曾開有圓形配水庫，今已封。今下樹林滿佈，係四周樓宇中嘅綠洲。
有啲人會將窩仔山同喃嘸山搞亂，但查實兩座山係俾石硤尾邨隔住：窩仔山喺石硤尾邨東南，喃嘸山就喺石硤尾邨西北。
窩仔山頂

史
窩仔山喺英人接管新界之時，係九龍山脈下一支。佢南面係九龍塘村，山東同西，都有谷流涌水。山東早年係田地，涌水後尾變成大坑。山西係石硤尾，早年或叫硤石尾。山西面有田有村，村叫田寮同元洲。
英人無耐喺九龍山脈開水塘，亦喺窩仔山頂開細塘裝水，供應新開嘅深水埗市區，亦喺山東北開墳場。早年大埔道開咗條路，直上塘仔，如今已不在。
第二次世界大戰前，深水埗市區拓展開去，去到窩仔山西南。九龍塘、田寮同元洲三村，亦併埋入市區中。九龍塘村地，變成警察球場同馬球場。
戰後大批難民湧入，窩仔山以北等山頭都變成木屋區。政府喺山嘅東面，開咗大坑東邨。山嘅西北面開石硤尾邨。
1962年1月22號，窩仔山向東南一面山坡上嘅西堅里（東同陸軍球場相接，南同警察球場相鄰）木屋區火燭，災埸面積估計有四千平方呎，三百幾間木屋之中燒咗三分之一，幾千名居民之中有一千五百幾人受災。
窩伊謝

窩伊謝（波蘭文：Wojciech，1942年—1963年），係一隻響第二次世界大戰期間屬於波蘭流亡政府第2兵團第22砲兵運補連正式編制嘅一隻敘利亞棕熊。喺卡西諾戰役，窩伊謝幫尐士兵搬彈藥。
窩伊謝嘅名美式英文嘅串法係「Wojtek」 ，英式英文則串做「Voytek」。佢嘅波蘭文名「Wojciech」係一個古老嘅斯拉夫人名，意思係「享受戰爭嘅人」或者「面帶微笑嘅戰士」。

早期
響1942年，一位住喺伊朗王國嘅男仔捉咗當時啱啱學識行路嘅窩伊謝，又將佢賣畀駐紮喺附近嘅波蘭部隊。由於佢毛茸茸嘅外表加上蹣跚嘅形態，當地官兵同附近民眾好中意窩伊謝。當時，因為窩伊謝未滿一歲，尐士兵俾奶佢飲。後來，士兵開始畀生果、果醬、蜂蜜同糖漿佢食，有時候重會畀佢飲啤酒同埋食煙。
之後，窩伊謝跟住部隊由伊朗移去伊拉克，又遷移過去敘利亞、巴勒斯坦、埃及同意大利南部。響由埃及移防意大利之前，由於友軍英國第8軍團唔肯畀隻熊上船，指揮官將佢列為部隊正式編制成員，又將佢個名改做窩伊謝，享有軍階同軍餉。

打仗嗰陣
隨住卡西諾戰役爆發，移防到意大利南部嘅波蘭部隊投入戰場，由五月中開始頂替已經傷亡慘重嘅英國第78步兵師。窩伊謝因為好大力而被訓練搬運各種重要補給品，尤其係砲彈之類嘅重嘢。窩伊謝從來未試過跌嘢，亦都無俾槍砲聲嚇親，因此指揮總部特別嘉許，重將第22砲運連嘅徽章改做一隻抱着砲彈嘅熊。
1945年，第二次世界大戰接近尾聲，第22運輸連俾人調咗去蘇格蘭駐紮，當地居民同媒體都好中意窩伊謝。波蘭－蘇格蘭文化協會（Scottish Polish Cultural Association）頒發窩伊謝「榮譽會員」嘅資格，以示對佢嘅喜愛同崇敬。大戰結束之後，隨住波蘭部隊嘅解編，好多官兵解甲歸國，無人照顧嘅窩伊謝俾人送咗去愛丁堡動物園，響當地度過餘生。

戰後生活
響動物園，窩伊謝係遊客嘅焦點，亦都會有以前嘅同袍探佢，而佢重會同探佢嘅士兵攞煙仔食。
窩伊謝最後響1963年12月過咗身，享年22歲；就一隻熊嚟講，已經算係長命。窩伊謝過身嗰時重500磅，長六英尺。

相關嘅影視作品
響2011年12月，一套叫做《窩伊謝 - 去打仗嘅熊》（英文：Wojtek - The Bear That Went To War）嘅紀錄片喺蘇格蘭上映。
窩士打

窩士打（英文：Worcester），或者叫胡車士打 、禾車士打 、烏士打、烏斯特、伍斯特，係英國英倫西部窩士打郡嘅城鎮，住10萬人。
翁源

翁源喺中國廣東，係韶關市一縣，叫翁源縣。

山
翁源北便雞籠山。東面有玉華山。東北有婆髻山。

水
翁源婆髻山出羅江水，西南行過翁山南，浦水由東南注入。屈南行，右納芙蓉水，左納龍仙水，又向西南，同周陂水合，西流過三華鎮入英德。
翁源西有太平水，又叫江鎮水，出東北桂丫山，南流到英德同羅江水合埋叫翁江。

史
大清時翁源係韶州府之下，嘉慶十六年改隸過江西南安府，十七年調返入韶州。翁源有桂山、磜下二巡司。
翁章梁

翁章梁（臺灣閩南話：Ang Tsiong-niû，1965年5月28號—）係臺灣政治人，嘉義縣義竹鄉人，民主進步黨籍，現任嘉義縣縣長。曾經擔任野百合學運總指揮、行政院農業委員會副主任委員、嘉義縣政府社會局局長、民進黨文宣部副主任、民進黨青年部主任、臺南縣縣長陳唐山秘書、臺中市政府新聞室專員、嘉義縣政府秘書兼人力發展所所長。
2017年10月25號，翁章梁喺學運世代戰友，包括時任臺中市市長林佳龍、時任立法委員陳其邁、社會民主黨召集人范雲、臺南市議會議員林宜瑾、屏東縣立法委員鍾佳濱等人嘅陪同下召開記者會，正式宣布參選2018年嘉義縣縣長。2018年3月6號民進黨黨內民調結果勝出，正式代表民進黨出戰，之後順利當選。
翁樂茵

翁樂茵（英文：Venus Yung，9月17號—），已婚，係香港商業電台節目主持人、雜誌專欄作家、填詞人。參與嘅節目包括《1圈圈》等等。外號樂樂。佢以前讀寶血會伍季明紀念學校、保良局姚連生中學同埋悉尼大學新聞系。
翁楚雯

翁楚雯（1989年3月26號—）係中國女演員，重慶出世，北京電影學院表演系畢業。2014年喺大陸劇集《坐88路車回家（中文：坐88路車回家）》裏面飾演岳小紅（黃來嘅女友）一角俾好多人知。除此之外，佢重出演過劇集《情定三生（中文：情定三生）》。
翁琬甯

翁琬甯，台灣激進親中派中華統一促進黨（統促黨）政治人物，曾經代表統促黨喺2016年出選第9屆中華民國立法委員選舉（臺南市第三選舉區），但未能當選。
翁秀蘭

翁秀蘭（Shirley Yung Sau-Lan）係香港電影人，做過監製、製片、導演、演員、電影策劃、監製、編劇。
翁繼文

翁繼文（花名：Raymond）係個喺香港撈法律傍政治嘅阿叔，立場親中共，渠由於激烈批評曾鈺成傍葉劉淑儀及同佘英輝一齊幫襯北京風月場所而出名。
艾迪·莫克斯

艾迪·莫克斯（1945年6月17號—）係比利時一個單車手。
艾迪巴約

艾迪巴約（Emmanuel Adebayor，1984年2月26號—）係多哥足球員，打前鋒，曾經帶領多哥足球代表隊打入2006年FIFA世界盃決賽周。佢3場歐聯賽事射入4球，喺英超2007/08球季入咗廿幾球，僅次於C朗拿度排第二。佢曾經喺2008年夏天大跳草裙舞，話要過AC米蘭，但最後都宣佈留喺阿仙奴。2009年，佢以2500萬英鎊從阿仙奴轉會曼城，週薪達到13萬英鎊。
艾費哈

艾費哈（阿拉伯文：نادي الفيحاء السعودي‎）係沙地阿拉伯邁季邁阿嘅職業足球球會，喺1953年成立，依家踢緊沙地職業足球聯賽。
艾賽尼人

艾賽尼人，(Essene, [ɛˈsin]) 中文又有人譯做艾賽尼派，係古代猶太教其中一個苦俢派別，艾賽尼名稱來源已經考究唔到，而根據希臘文意思係“虔誠者”。
艾賽尼派主要成員係以農民、牧民同埋一啲社會低下層嘅人為主，雖然佢地喺經濟上屬於低下，不過由於信仰虔誠，而成為馬卡比起義嘅主要動力，但起義勝利之後，佢哋喺經濟上都無乜改善到，反而受到當權者壓迫。之後就開始收埋自己，過一啲隱世同苦修嘅生活。
艾蘭尼

艾蘭尼（粵拼：ngaai6 laan4 nei4，阿拉伯文：محمد ناصر السيد النني‎‎，1992年7月11號—）係個埃及足球運動員，踢緊後腰，而家效力緊英超球會阿仙奴。
艾費薩里安曼

艾費薩里安曼（英文：Al-Faisaly SC）係約旦安曼一間職業足球球會，依家踢緊約旦職業足球聯賽。
艾辛

艾辛（1982年12月3號—）係加納足球員，打防守中場，曾效力過意大利甲組足球聯賽球隊AC米蘭以及英格蘭超級足球聯賽球隊車路士。佢係2005年法甲年度最佳球員。
第15屆日本民主黨黨魁選舉

第15屆日本民主黨黨魁選舉響2011年8月29號舉行。

背景
民主黨三百幾個國會議員響投票日朝早到東京一間酒店舉行大會選出新黨魁，接替辭職嘅菅直人首相個位。
五個候選人會各自發表十五分鐘政策演講，之後開始投票。如果冇一位候選人攞到過半數選票，就會由攞到最多票嘅兩個人響第二輪投票中到一決高下。

候選人
民主黨黨魁選舉確認有五人參選，係歷屆最多人參選嘅一次，爭三百九十八張選票，新黨魁會接任首相，成為日本五年來第六位首相。。

野田佳彥
五十四歲嘅野田佳彥，2010年開始做財務大臣，熱愛運動，擅長柔道。最大挑戰就係應對日圓高企問題，曾經入市干預。野田佳彥支持大幅減少國債，同埋加百分之五銷售稅。
響核問題到，佢唔贊成完全唔用核能，認為應該加強核電廠嘅安全監管。
而對華立場強硬，曾經話中國軍力擴張，嚴重威脅鄰國安全，又認為，響日本法律入面，並無戰犯嘅罪名，所以二次大戰入面所謂甲級戰犯，唔係戰犯。

第一輪選舉
喺第一輪投票，海江田萬里攞到最多嘅一百四十三票，野田佳彥就攞到一百零二票排第二，兩個人會響第二輪投票到分勝負，預計最遲響當地時間下晝兩點會有結果。而原本嘅大熱門，前外相前原誠司只係攞到十四票，排第三。

第二輪選舉
野田佳彥響第二輪選舉攞到二百一十五票贏出接任首相。

民意調查
民意調查話，攞到民主黨元老小澤一郎支持嘅經濟產業大臣海江田萬里，暫時領先，共同社報道佢已經穩奪一百二十張選票。而最適合接任首相嘅前外相前原誠司，只有五十票左右，佢嘅支持者主要係新贏出選舉嘅後生議員。

後續
野田佳彥響8月30號到國會順利成為下一任首相。

選前
分析認為，由於海江田萬里好難響第一輪投票攞到過半數選票，前原有可能響第二輪投票入面同財務大臣野田佳彥陣營聯手，匯合反小澤選票，反超前海江田萬里。

選後
野田佳彥一上台就要應付六大棘手問題。首先係要帶領日本走出地震海嘯之後嘅重建之路，盡快振興國家士氣；重要妥善處理好核危機引發嘅困局，安撫國內擔心嘅情緒；同時要訂出新能源政策，解決能源供應唔夠嘅問題。經濟方面，日圓匯價走勢過強令到日本金融市場容易動盪，另外就係要削減龐大國債，避免過於被動，影響經濟穩定。最後就係要解決人口老化舊問題，訂出適當嘅社會保障政策。有分析話，上面六個棘手問題，唔係一朝一夕可以搞掂，如果唔盡快交出成績，下任首相可能又係一任短命首相。
第14屆馬來西亞下議院選舉

第14屆馬來西亞下議院選舉喺2018年5月9號舉行。結果馬哈迪帶領嘅希望聯盟贏咗納吉阿都拉薩帶領嘅國民陣線，馬來西亞獨立61年後首次出現政黨輪替，馬哈迪繼1981年至2003年後再一次擔任首相。選舉課題圍繞民生課題同埋一個馬來西亞發展有限公司醜聞（1MDB）。

背景
上屆選舉任期原訂去到2018年6月24號屆滿，如果冇提前解散下議院，到時國會就會自動解散，當局一定要響六十日之內舉行大選，所以選舉最遲會響8月24號之前舉行。但係由於馬來西亞首相納吉阿都拉薩涉及一個馬來西亞發展有限公司醜聞（1MDB），備受政治同民眾壓力，政權變得搖搖欲墜有機會提前解散下議院提早大選，但係納吉一直否認自己有任何不當同貪污行為。

選區重劃
2018年3月28號，馬來西亞國會通過首相納吉提交選區重劃報告，根據選舉委員會提交嘅重劃選區報告，國會二百二十二席入面有九十八個會重新劃分，其中最受影響嘅係由在野黨控制嘅雪蘭莪州，當地廿二個國會選區有十六個重劃，柔佛州廿六個國會選區亦都有十九個要重劃。大批「淨選盟2.0」民眾朝上響吉隆坡國家英雄紀念碑聚集，反對當局重劃選區嘅建議，警方派防暴警察戒備，又封鎖去國會嘅路，當局批准十個淨選盟代表去國會交請願信，示威者唔滿意呢個安排兩次衝破警方防線，去到國會大樓前邊先停低。前首相馬哈迪亦有到場聲援，佢促請民眾響大選投票支持反對派，國會入面亦出現火爆場面，在野行動黨議員林吉祥就重劃選區建議係唔係要提交國會審議，同議長爆發拗撬，最尾議長下令凍結林吉祥嘅議員資格半年。納吉話而家國會選區嘅制訂已經搞過三次大選，係時候重新劃分，但反對派話重劃選區後會出現，唔少選民人數少嘅地區都係以馬來族佔多數嘅選區，令執政國民陣線嘅候選人可以容易贏出，到時國民陣線就算總得票唔夠反對派多，但係會攞到更多議席，維持執政地位，甚至攞返三分之二嘅多數地位。

國民陣線
對巫統嚟講，創出更好嘅選舉戰績係一大重要挑戰。納吉阿都拉薩強調，新一輪大選將會係決定馬來西亞命運嘅關鍵所在。對於當前力量薄弱嘅華人政黨，納吉亦畀出警告，馬來西亞社會唔穩定，最先會受到影響嘅就係華人，而華人響馬來西亞國家經濟入面佔有重要地位。

希望聯盟
重坐緊監嘅希望聯盟精神領袖安華之前曾經宣布唔會參加呢次大選，但係會集合反對派力量支持九十二歲嘅前首相馬哈迪同納吉對決，以土著團結黨同人民公正黨力量夾擊巫統。

選前
當地傳媒預計國會通過重劃選區之後，納吉就會宣布舉行大選。外國傳媒預計巫統為首嘅國民陣線仍然可以守住執政權。但係馬來西亞本地嘅傳媒就認為希望聯盟有機會贏到大選。

後續
2018年5月10號印尼總統佐戈維多多致電馬哈迪，恭賀佢成為馬來西亞新任首相
2018年5月21號，馬來西亞前任內政部副部長諾嘉茲蘭接受英文《太陽報》訪問時首度炮轟納吉阿都拉薩同佢屋企人嘅形象，導致國陣同巫統喺大選失去政權。佢認為，納吉冇可能冇意識到領導層嘅問題，以及對方無法處理喺一個馬來西亞發展有限公司醜聞（1MDB）嘅貪腐指控，令國陣同巫統輸咗大選。
第15屆日本參議院議員通常選舉

第15屆日本參議院議員通常選舉喺1989年7月23號舉行。

內閣
宇野內閣。

公示
1989年7月5號。

選舉舉行
1989年7月23號。

選舉人數
126人。
地方選區：76人。
全國選區：50人。

選舉制度
地方選區
小選區制
兩人選區：26人。
中選區制
四人選區：15人。
六人選區：4人。
八人選區：2人。
全國選區
開放名單嘅比例代表制：50人。
唔記名投票
選舉資格：夠廿歲嘅男女先可以投票。
選民人數：89,891,358人。

投票率
65.0%。

第一次參選就贏咗
有「※」曾經係眾議院議員。
自由民主黨
石川弘
石渡清元
井上章平
合馬敬
尾辻秀久
鹿熊安正
片山虎之助
狩野明男※
鎌田要人
木暮山人
清水嘉與子
須藤良太郎
田村秀昭
成瀬守重
西田吉宏
藤田雄山
日本社會黨
會田長榮
翫正敏
菅野壽
喜岡淳
北村哲男
旭堂小南陵
日下部禧代子
國弘正雄
栗村和夫
小林正
篠崎年子
清水澄子
莊司中
穀畑孝
穀本巍
種田誠
角田義一
堂本暁子
西岡瑠璃子
野別隆俊
肥田美代子
深田肇
細穀昭雄※
堀利和
前畑幸子
三石久江
村田誠醇
森暢子
山田健一
公明黨
木庭健太郎
白濱一良
常松克安
中川嘉美※
日本共產黨
高崎裕子
林紀子
民社黨
足立良平
寺崎昭久
連合會
粟森喬
池田治
磯村修
乾晴美
井上哲夫
笹野貞子
新阪一雄
高井和伸
古川太三郎
星川保松
税金黨
横溝克己
體育與和平黨
アントニオ豬木
獨立人士
岩本久人
紀平悌子
櫻井規順
竹村泰子※
三上隆雄
吉田達男
第14屆葡萄牙國會選舉

第14屆葡萄牙國會選舉響1856年11月9號舉行。
第15屆印度總統選舉

第15屆印度總統選舉響2017年7月17號舉行。

背景
印度總統冇實權，但係如果選舉出現「懸峙國會」局面，就會由總統決定邊一個政黨可以優先組閣。而未來新總統掌握響國會同埋邦議會加埋四千八百五十二個議員手上。

投票日
投票時間由當地17號朝早十點到晏晝五點結束，但係結果會響20號公布，新總統會響27號正式宣誓就職，任期五年，取代任滿嘅慕克吉。有份做決定嘅總理莫迪，率先到國會投票。

考文德
現年七十一歲、本身係律師嘅考文德，係東部比哈爾邦前邦長，來自種姓制度最底層嘅賤民階級。佢所屬嘅組織同人民黨有聯繫，但係組織曾經被批評煽動針對伊斯蘭教徒嘅仇恨。莫迪已經預先恭賀佢，表明內閣會全力支持。

庫爾馬
庫爾馬係來自反對黨國大黨，同樣出身賤民階級，佢曾經做過外交官同國會下議院議長。

分析
由於國會兩院同埋邦議會都係由執政人民黨同盟友控制，預料攞到人民黨之類支持嘅考文德會攞到過六成選票贏出，成為印度第二位出身賤民階層嘅總統，重會鞏固總理莫迪嘅管治；而印度對上一次、亦係第一次出現從賤民階層出身嘅總統，係1997年上任嘅納拉亞南。
第14屆朝鮮地方選舉

第14屆朝鮮民主主義人民共和國地方選舉喺1989年11月19號舉行。
呢次遲舉選出全國29,535個城市、郡同埋邑嘅人大代表。

結果
結果呢次選舉嘅投票率係99.73%，而候選人贏出率就係100%。
第14屆香港舞台劇獎

第14屆香港舞台劇獎頒獎禮，喺2005年舉行。
第14屆日本眾議院議員總選舉

第14屆日本眾議院議員總選舉喺1920年5月10號舉行。
呢次選舉入面又改返用小選區制嚟選，同時亦放鬆咗選民資格，因原本夠廿五歲同埋一年畀十円先有投票資格變為夠廿五歲同埋一年畀三円就有份投票。

內閣
原敬內閣。

解散
1920年2月26號。

選舉舉行
1920年5月10號。

選舉人數
464人。

選舉制度
小選區制。
選舉資格：夠廿五歲同埋每年畀三円以上嘅稅嘅男性先可以投票。
選民人數：3,069,148。

贏出名單
立憲政友會 立憲國民黨 憲政會 獨立人士
※選區後出現空欄表示嗰個選區入面出現多個一席嘅情況。
荷李活華庭

荷李活華庭（英文：Hollywood Terrace）係香港上環荷李活道同皇后大道中之間嘅一個私人屋苑，有私人會所、屋苑冇游水池，但係有24小時港式物業管理保安。其中一個地產發展商係香港房屋協會。

相關時事
呢篇文可能內容偏頗，或者地方色彩太濃。掛模者要喺討論頁講明邊度有唔中立嘅地方。編輯者郁手之前不妨打開討論頁睇睇。
香港房屋局前副局長鍾麗幗同仔女曾經用聯名戶口抽中一個荷李活華庭單位，並且喺唔夠一個月之內，樓花期內摸出轉手，淨賺500,000港元，引嚟批評。
荷李活道公園

荷李活道公園係香港港島嘅一個公園，響上環荷李活道186－190A號。
荷杜

荷杜（英文：Glenn Hoddle，1957年10月27號—）係英國足球員同足球教練，效力過熱刺，亦代表同執教過英格蘭足球代表隊。2007年入選英格蘭足球名人堂。
荷斯蒂利安

荷斯蒂利安（拉丁文：Gaius Valens Hostilianus Messius Quintus，?—251年11月）喺251年7月至11月間短暫在任羅馬皇帝。荷斯蒂利安生年不詳，251年5月佢阿哥赫倫尼烏斯獲佢阿爸德西烏斯陞為奧古斯都嘅同時受封為凱撒。當德西烏斯同赫倫尼烏斯於同年嘅阿伯里圖斯戰役戰死，加盧斯被擁護為新任皇帝後，荷斯蒂利安隨即獲陞為奧古斯都，成為共治皇帝，之後兩人共治咗一段時間，直到荷斯蒂利安喺251年11月去世為止。他可能死於瘟疫，或者係被加盧斯殺咗。

生平
盧多維西戰役石棺（英文：Ludovisi Battle sarcophagus）上面嘅荷斯蒂利安雕像
荷斯蒂利安生年不詳，父親係將軍德西烏斯，母親就係赫倫尼亞·埃特魯西拉（英文：Herennia Etruscilla）。249年9月，德西烏斯率兵平亂嘅時候獲佢支軍隊擁立為皇帝，之後佢喺維洛那戰役（英文：Battle of Verona (249)）擊殺時任皇帝阿拉伯人菲利普，獲得元老院承認為佢嘅繼任者。251年5月，荷斯蒂利安喺佢阿哥赫倫尼烏斯獲德西烏斯陞為奧古斯都嘅同時受封為凱撒。
251年夏，德西烏斯同赫倫尼烏斯喺徵討哥德嘅阿伯里圖斯戰役中陣亡，之後將領加盧斯被軍隊擁護為新任皇帝。為安撫大眾，佢隨即將荷斯蒂利安陞為奧古斯都，成為共治皇帝。兩人共治咗一段時間，直到荷斯蒂利安喺251年11月去世為止。佢嘅死因眾說紛紜，4世紀歷史學家維克多同史書《凱撒編年史（英文：Epitome de Caesaribus）》都話佢死於瘟疫，不過6世紀歷史學家佐西姆斯就認為佢係被加盧斯殺咗。
荷李活道文武廟

荷李活道文武廟，又叫做上環文武廟，係香港島上歷史最悠久嘅文武廟，嚮香港中西區上環荷李活道 128 號，係一處中國傳統特色廟宇，廟裏面有諸聖人同埋神佛，包括文昌星、太歲、關公等 。
荷李活道文武廟嚮1847年起，而家已經有160幾年歷史。裡面唔少嘢都係嚟自19世紀，好似個銅鐘嚮1840年代鑄造。
文武廟以前除咗起嚟拜神之外，重係用嚟開會議事講數，嚮諸神跟前「舉頭三尺有神明」，發誓特別靈。
文武廟入面重包括列聖宮同善德宮兩間廟。
荷李活道

荷李活道（英文：Hollywood Road）係香港中西區半山一條馬路，由中環雲咸街郵政局至上環高陞大樓，出皇后大道西為止，而家只准由西向東單向行車。荷李活道係香港開埠之後起嘅第一條馬路，初時真係有人騎馬行嘅，嗰時香港未有車。
美國荷里活呢個地方，未出名拍戲之前，香港經已有荷李活道。荷李活道個名係因為早年嗰一帶有冬青樹，英文名叫 Hollywood。

特色
荷李活道出名多古董鋪頭，而家重開咗好多當代藝術嘅畫廊。
荷沙文

荷沙文、荷沙話，話一種，話拼寫為isiXhosa，Xhosa嘅話咁解。荷沙話見於南非，主要荷沙人講，約莫八百二十萬人用緊。

文
佢個X音，喺廣東話係無。Xhosa大約介乎荷沙同拖沙之間。isiXhosa嘅isi，就似依施。荷沙人則叫umXhosa。
荻原拓也

荻原拓也（1999年11月23號—）係日本足球員，打後衞位置，效力浦和紅鑽。
荻晃太

荻晃太（1983年5月5號—）係日本足球員，司職守門員，效力名古屋鯨魚。
荷魯斯嘅四個仔

荷魯斯嘅四個仔（粵拼：ho4 lou5 si1 ge3 sei3 go3 zai2，Four sons of Horus）係指荷魯斯同哈化生嘅四個仔，喺埃及信仰入面，佢嗰四個仔專係負責睇實過咗身嘅人嘅四個罐，嗰四個罐分別裝住胃、腸、肺同肝。
嗰四個仔分別係：
Imset：肝嘅保護者。個罐喺南面。
Duamutef：胃嘅保護者。個罐喺東面。
Hapi：肺嘅保護者。個罐喺北面。
Qebshenuf：腸嘅保護者。個罐喺西面。
荻窪站

荻窪站（日文：荻窪駅／おぎくぼえき Ogikubo eki */?）係喺日本東京都杉並區，屬於東日本旅客鐵道（JR東日本）、東京地下鐵嘅鐵路車站，亦係喺杉並區入面最多人搭嘅的車站。
JR東日本站體位置喺上荻一丁目，東京地下鐵站體位於荻窪五丁目。
荻野晴朗

荻野晴朗 ，係日本嘅一個男配音員。

配音作品一覽
呢個表唔完整，歡迎加料。
荷鼆人仔

荷鼆人仔（拉丁文：Homunculus，人仔噉嘅意思）係源自煉金術嘅一種諗頭，指想像中用煉金術創造嘅小型人類。
荻野葉月

荻野葉月 ，係日本嘅一個女藝人同埋配音員。
荻野廣大

荻野廣大（1997年5月2號—）係日本足球員，司職中場，效力讚岐卡馬達馬尼。
祭牲

祭牲（animal sacrifice）係指喺儀式裏面殺死一隻動物，通常係為咗要用嚟祭神。猶太教同基督教某啲教派都有祭牲嘅習俗。
祭神星

祭神星（Iphigenia），即係小行星112，係太陽系小行星帶嘅一粒小行星，喺1870年9月19號發現。
祭女星

祭女星（Velleda），即係小行星126，係太陽系小行星帶嘅一粒小行星，喺1872年11月5號發現。
祭壇

祭壇又叫祭台、神壇，係個搞宗教儀式嘅設施，通常係宗教場所入面最重要嘅設施，喺最當眼嘅位置。
票

票，或者票據，係一種正式，廣受承應嘅憑證、證明，各種票有佢嘅特別功能。
票同飛響定義上好近，響粵語上面係有分工嘅，票通常有相當嘅則限同格式，唔只發出嘅機構承應，舉例：響某一戲院買嘅飛只可以響番嗰間戲院度用；響某一銀行買嘅本票唔單止響嗰間度用，第二間銀行亦得，好多其他地方都會接受。

票嘅種類
本票、支票、期票：銀行發出嘅票。
告票、傳票：由法庭發出，通知被告繳交罰款或出席耹訊。
選票：選民響選舉時表達自己選擇嘅證明。
機票：坐飛機用嘅飛。
郵票
銀票：舊時錢莊發出嘅票據。
票債票償

「票債票償」運動，係2011年一場由黃毓民領導下，人民力量發起嘅政治運動，佢哋針對溫和民主派嘅民主黨、民協喺2010年就香港2012年政改方案投贊成票，要喺第4屆香港區議會選舉入面向民主黨、民協、民主動力、以民建聯為首嘅親中陣營狙擊（除四民），將佢哋拉落馬。
呢個狙擊溫和民主派嘅運動，喺黃毓民仍然未退出社民連嘅時候就已經醞釀。當時，黃毓民、蕭若元等主張狙擊溫和泛民陣營，但同社民連黨內唔少其他人有意見分歧。之後以黃毓民為首嘅一批社民連成員就退黨，另立人民力量進行呢次行動。
「票債票償」亦成為咗佢哋喺呢次選舉嘅主要口號之一，但除咗針對民主黨之外，佢哋亦有一啲成員同一年前反對政改方案嘅社民連同公民黨直接競爭（例如：曾麗文喺深水埗美孚中選區就同公民黨嘅伍月蘭撞區）。面對呢次行動，當時有傳言話係中共背後策劃，對部分泛民主派人士進行𠝹票，但呢個說法並無得到證實。
不過，人民力量最終只係憑麥業成攞到1個議席，同埋成功狙擊四個本身唔係黨領導層嘅民主黨候選人。

事後評論
時事評論員蔡子強話，無明顯證據顯示人民力量拆走民主黨同民協嘅關鍵選票；不過狙擊行動刺激咗選民嘅投票意欲，人民力量吸引咗一批新嘅投票者。
被人民力量陳志全狙擊嘅民主黨李永達，喺面對選舉結果嗰陣，就話自己係輸喺地區工作，未必同狙擊有直接關係。

後續發展
黃毓民之後喺2013年退出人民力量，本來兩個分裂嘅政黨（社民連同人民力量）關係漸趨緩和，甚至喺2016年香港立法會選舉結盟參選。
蔡奇

蔡奇（粵拼：coi3 kei4；1955年12月5號—），福建尤溪人，永安出世。中國共產黨黨員，第19屆中央政治局委員，福建師範大學畢業。做過杭州市長。2012年習近平上位做咗總書記之後，做中共中央國家安全委員會辦公室專職副主任；2017年1月做北京市長，五月升做市委書記。
蔡子強

蔡子強（英文：CHOY, Chi-keung Ivan，1965年—），香港時事評論員，現任香港中文大學政治與行政學系高級講師（Senior Lecturer），前任香港城市大學社會科學學部講師。
佢專門研究香港選舉制度、政黨同埋議會發展，並且喺香港各大報章發表文章。
2021年12月16號，佢同馬嶽出席《特區選舉：制度與投票行為》新書發佈會，當中兩人話，隨住2021年3月全國人大落實修改選制之後，舊有嘅選舉制度被改變，新嘅選舉制度喺組成、背後所反映民意嘅程度、運作嘅邏輯都有好大嘅變化，分析框架都同以前唔同，所以兩個會逐步淡出研究香港選舉同埋評論時事工作，而佢重話：「我哋嘅時代過咗去喇。」

感情生活
蔡子強曾經經常喺自己專欄提到張寶華。2022年1月21號，張寶華喺佢自己嘅YouTube頻道節目中，澄清蔡子強冇追過佢。
蔡宗建

蔡宗建係香港親中派政治人物兼勞工界人士。

選舉經歷
喺2021年9月，佢成為香港特别行政區選舉委員會勞工界委員。
蔡宏興

蔡宏興 BBS, JP (英文名: Donald Choi) 係香港親中派政治人物兼建築、測量、都市規劃及園境界人士。2022年獲委任為太平紳士。
蔡宏興在2024年獲頒授銅紫荊星章。表揚他對建造業貢獻良多。他積極鼓勵業界採用創新的建造技術，並引進外地的創新見解和技術解決方案。他努力不懈配合政府的政策目標，推動業界採用「組裝合成」建築法，加快了房屋的供應。
蔡宏興擔任建築師和發展商已超過30年，熟悉公共和私人發展項目，他相信設計和建築的力量可提升社會的競爭力。他曾為香港政府、香港機場管理局、港鐵、市區重建局、Public Works Canada、British Columbia Buildings Corporation、非牟利機構及私人企業等提供專業服務。
蔡宏興曾任華懋集團執行董事兼行政總裁，於2024年8月31日退休離任。此前，他曾任南豐發展有限公司董事總經理、Foster and Partners董事、香港國際機場建築師及多個赤鱲角基建項目的認可人士。香港國際機場自1998年啟用後屢獲殊榮，其中包括二十世紀全球十大建築之一，並多次獲選為全球最佳機場。
工作以外，蔡宏興更於多個專注設計、創新及社區的非政府組織和專業機構擔任領導職務。他現為香港大學客席教授、羅德島設計學院校董會董事、理大賽馬會社會創新設計院諮詢委員會委員、理大建築及房地產學系諮詢委員會委員、香港大學校園發展及規劃委員會委員、香港中文大學建築專業諮詢委員會委員、香港貿發局基建發展諮詢委員會委員、香港建築師學會理事會成員、香港城市設計學會理事會成員、香港眼科醫院及九龍醫院醫的院管治委員會成員及香港工人健康中心顧問。蔡先生同時出任建造業創新及科技應用中心董事會主席，亦為香港仁人家園、香港綠色建築議會、商界環保協會、香港設計中心及香港科技園公司的董事會成員。蔡宏興更是香港建築師學會前任會長、香港城市設計學會前任會長及香港建築師註冊管理局的前任主席。
蔡宏興和太太黃幸愉結婚接近40年，是大學同學，她修讀藝術歷史。育有兩個兒子，大仔教唱歌、細仔開健身室。

選舉經歷
喺2021年9月，佢成為香港特别行政區選舉委員會建築、測量、都市規劃及園境界當然委員。
蔡宗富

蔡宗富係香港親中派政治人物兼批發及零售界人士。

選舉經歷
喺2021年9月，佢當選成為香港特别行政區選舉委員會批發及零售界委員。
蔡宗鍛

蔡宗鍛，香港親中派文化界人士，曾經做過香港南安公會理事。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。